Bo'stonliqda salkam 12 mln dollarga qurilgan eko dam olish maskani ochildi

Toshkent viloyati Bo'stonliq tumanidagi Chimboylik qishlog'ida 18 may kuni yangi “Green hills resort” eko dam olish maskani ish boshladi. Uni turizm va madaniy meros vaziri Aziz Abduhakimov ochib berdi, deya xabar bermoqda “Bugun.uz” muxbiri.
Qayd etilishicha, hududda joylashgan yog'och uylar ekologik taxtadan qurilgan bo'lib, Finlyandiya kompaniyasi tomonidan loyihalashtirilgan va yetkazib berilgan. Eko maskan hududida bugungi kunda 11 ta kottej mehmonlarni qabul qilishga tayyor. Kelgusida kottejlar sonini 40 taga yetkazish rejalashtirilgan. Qurilish jarayonida hududdagi mavjud barcha daraxtlar saqlanib qolingan, qo'shimcha ravishda yana 800 tupdan ortiq turli navdagi daraxt ko'chatlari ekilgan.
Shuningdek, ushbu dam olish maskanini loyihalash va qurishda tabiat hamda faol dam olish o'rtasida uyg'unlik yaratishga e'tibor qaratilgan. Ushbu maskanda sport va o'yin maydonchalari, xususan, mini-futbol, shaxmat, arqonli maydoncha, suzish havzasi mavjud. Bundan tashqari, tog' yon-bag'irlari va soylar bo'ylab sayr qilish mumkin.
Ochilish marosimida so'zga chiqqan bosh vazir o'rinbosari, turizm va madaniy meros vaziri Aziz Abduhakimov tadbirkorlar hududga 12 millionga yaqin investitsiyalar kiritganini, maskan ekologiya tematikasiga yaqinligini aytdi. Maskan direktoriga vazirlik tomonidan faoliyatini boshlash uchun maxsus sertifikat topshirdi.
“Hududda 12 million dollarga yaqin investitsiyalar kiritib, juda ham go'zal maskanni yaratishdi. Albatta, bu hammasi, avvalambor, xalqimizga, keladigan xorijiy sayyohlarimizga xizmat qiladigan maskanga aylanadi. Eng asosiysi, bu yerda mahalliy aholi ish bilan ta'minlanadi. Bu yerda 95 ta yangi ish o'rni tashkil qilindi. Shundan 60 ta ish o'rniga hududda istiqomat qiluvchi aholi, jumladan, ayollar va yoshlar olingan. Bugungi loyihani alohida ta'kidlab o'tadigan jihati shundaki, u ekologiya tematikasiga juda yaqin. Maskanga eko brendi ham beriladi. Yaqin kunlarda mehmonxona ham o'z faoliyatini boshlaydi”, — dedi vazir.
Ta'kidlanishicha, “Green hills resort” yilning to'rt faslida dam olish uchun mo'ljallangan bo'lib, nafaqat individual yoki oilaviy mehmonlarni qabul qilish imkoniyatiga ega, balki korporativ tadbirlar, jumladan, konferentsiyalar, forumlar, korporativ yubileylar kabi tadbirlar uchun ham mo'ljallangan.
Ma'lumot o'rnida, mazkur loyiha Prezidentining O'zbekistonda turizmni rivojlantirish va xorijiy investorlarni jalb etishga doir qarorlarining Toshkent viloyati Bo'stonliq tumanidagi ijrosi doirasida amalga oshirilgan.

Eslatib o'tamiz, avvalroq Bo'stonliq tumani tog' tizmalarida polo sporti musobaqasi hamda yangi baland tog' muz yo'lagining rasmiy ochilishi bo'lib o'tgani haqida xabar berilgandi.